En let omgang formiddagstræning har netop været i gang i Gigantium før aftenens kamp mod østrigske Vienna Capitals. Her skal der for første gang nogensinde spilles Champions Hockey League-ishockey på nordjysk is. - Vi ved godt, at vi ikke er favoritter, selvom vi spiller hjemme i Bentax Isarena, men vi tror på, at vi kan levere en fornuftig kamp, og mon ikke, der så kommer et fornuftigt resultat ud af det? Vi er i hvert fald fortrøstningsfulde, siger sportschef og assistenttræner Ronny Larsen. Aalborg Pirates tog hul på gruppespillet i Champions Hockey League i sidste uge. I torsdags tabte piraterne med 6-5 til schweiziske ZSC Lions efter overtid, og i lørdags hentede de danske mestre så en overtidssejr på 3-2 på udebane mod aftenens modstander fra Wien. Pirates står dermed med tre point på kontoen efter to kampe. - Tre point i de første to kampe, og de to kampe har været på udebane mod nogle rigtig stærke modstandere, så vi er godt tilfredse, som det ser ud lige nu, fortæller Ronny Larsen. Aalborg er kun et enkelt point fra at tangere den danske Champions Hockey League-rekord på fire point, som SønderjyskE satte i 2014/15-sæsonen. Med en sejr i aften skriver piraterne altså dansk ishockeyhistorie. - De er jo stadigvæk favoritter, selvom vi spiller her i Aalborg, men vi tror på os selv, og selvfølgelig kan vi snyde dem igen, lyder det fra assistenttræneren.

Opsummering:
For første gang nogensinde lægger en nordjysk arena is til et Champions Hockey League-opgør. Efter dagens træning er spillerne klar til østrigske Vienna Capitals.